Valdís búin og bíður eftir niðurstöðunni Valdís Þóra Jónsdóttir . Valdís Þóra Jónsdóttir atvinnukylfingur lék í morgun annan hringinn á Magical Kenya-mótinu í Evrópumótaröðinni í golfi í Kenía á tveimur höggum yfir pari vallarins , 74 höggum . Valdís , sem lék fyrsta hringinn í gær á 76 höggum , var á 38 höggum eftir fyrri níu holurnar en lék seinni níu á 36 höggum . Hún er því samtals á sex höggum yfir pari og er sem stendur í 67. sæti af 104 keppendum en margir keppenda hafa ekki enn hafið leik í dag . Niðurskurðarlínan er við fimm yfir pari sem stendur og Valdís þarf því að bíða og sjá hvernig öðrum gengur í dag áður en það kemur í ljós hvort hún komist í gegnum niðurskurðinn .